სუპერმენი (2025)

სუპერმენი — 2025 წლის ამერიკული ფილმი; დაფუძნებულია იმავე სახელის მქონე DC Comics-ის პერსონაჟზე. ფილმი პირველია ახალ DC-სამყაროს სერიებში (DCU) რომელსაც ამ ფილმის ავტორი და რეჟისორი ჯეიმს განი უხელმძღვანელებს. ფილმში მონაწილეობენ დევიდ კორენსვეტი (როგორც კლარკ კენტი/სუპერმენი), რეიჩელ ბროსნაჰანი, ნიკოლას ჰოლტი, ედი გათეგი, ანტონი კარიგანი, ნათან ფილიონი და იზაბელა მერსედი. სცენარის მიხედვით სუპერმენი მოულოდნელ ნეგატიურ შედეგებსა და საზოგადოების მხრიდან სიძულვილს უმკლავდება მას შემდეგ რაც ის ბილიონერ ლექს ლუთორს (ჰოლტს) ინტერნაციონალური კონფლიქტის დაგეგმვაში ხელს შეუშლის. სუპერმენი ხალხის მხარდაჭერის დაბრუნებას ჟურნალისტი და სუპერგმირი კოლეგების დახმარებით ცდილობს. ფილმი შეიქმნა  DC Studios-ში, განისა და პიტერ საფრანის მიერ.

DCEU-ს (DC-ის გაფართოებული სამყაროს) ფილმ „ფოლადის კაცის“ (2013) მეორე ნაწილზე მუშაობა 2014 წლის ოქტომბრიდან დაიწყო, როდესაც სუპერმენის როლისათვის სტუდიას კვლავ ჰენრი კავილი ჰყავდა გათვალისწინებული. გეგმები 2017 წლის „სამართლიანობის ლიგის“ პრობლემურმა გადაღებამ შეცვალა, და 2020 წლისათვის „ფოლადის კაცის“ მეორე ნაწილის გადაღება უკვე აღარ იგეგმებოდა. განმა ახალი სუპერმენის ფილმისათვის მზადება 2022 წელს დაიწყო. იმავე წლის ოქტომბერში ის DC Studios-ის მთავარი აღმასრულებელი ხელმძღვანელი გახდა (პიტერ საფრანთან ერთად) და ახალი DC სამყაროს იდეაც შეიქმნა. განმა 2022 წლის დეკემბერში პირველად ისაუბრა ამ ფილმზე მუშაობის შესახებ. მომდევნო თვეში (შემდგომში გამოუყენებელი) სათაური - „სუპერმენი: მემკვიდრეობა“ გამოცხადდა და ჯეიმს განი 2023 წლის მარტში საზოგადოდ დამტკიცდა რეჟისორად. ამავე წლის ივნისში როლებზე აიყვანეს კორენსვეტი და ბროსნაჰანი (ლოის ლეინი). გადაღება დაიწყო 2024 წლის თებერვალში, სვალბარდში, ნორვეგიაში, შემდეგ კი ატლანტაში, ჯორჯიის შტატსა და ოჰაიოს შტატში გადაინაცვლა. ამ პროცესმა ექვსი თვე გასტანა. რეჟისორზე (და შესაბამისად, ფილმზე) დიდი გავლენა იქონია 2005-2008 წლების კომიქსების სერიამ - „All-Star Superman“, გრანტ მორისონისა და ფრანკ კვიტელის ავტორობით. 

„სუპერმენი“ პირველად გრაუმანის ჩინურ თეატრში, 2025 წლის 7 ივლისს გავიდა და აშშ-ში Warner Bros. Pictures-მა 11 ივლისს გაუშვა. ის პირველ ფილმს წარმოადგენს ახალ DCU'ს პირველ თავში: „ღმერთები და მონსტრები“. ფილმმა $507 მილიონიანი მოგება მოიტანა, რამაც ის 2025 წლის მერვე უდიდესი შემოსავლის მქონე ფილმი გახადა. მაყურებლის შეფასება უმეტესად პოზიტიური იყო. კრიტიკოსებმა ფილმი სახალისოდ და ფერადად მიიჩნიეს, თუმცა ზოგიერთმა ის ზედმეტად დატვირთულობისათვის გააკრიტიკა. კორენსვეტის, ბროსნაჰანისა და ჰოლტის შესრულებას დიდი ქება მოჰყვა კრიტიკოსებისა და საზოგადოების მხრიდან.
სქოლიო

კატეგორია:2025 წლის ფილმები
კატეგორია:2020-იანი წლების ამერიკული ფილმები
კატეგორია:4DX ფილმები
კატეგორია:ამერიკული 3D ფილმები
კატეგორია:ამერიკული მოქმედებითი-სათავგადასავლო ფილმები
კატეგორია:ამერიკული სამეცნიერო ფანტასტიკური მოქმედებითი ფილმები
კატეგორია:ამერიკული სუპერგმირული ფილმები
კატეგორია:IMAX-ის ფილმები
კატეგორია:სუპერგმირული დრამატული ფილმები
კატეგორია:ფილმები სუპერმენზე
კატეგორია:Warner Bros.-ის ფილმები